Page:Ludus Coventriae (1841).djvu/37



Deus. Ego sum alpha et ω, principium et finis.

My name is knowyn, God and kynge, My werk for to make now wyl I wende, In myself restyth my reynenge, It hath no gynnyng ne non ende; And alle that evyr xal have beynge, It is closyd in my mende, Whan it is made at my lykynge, I may it save, I may it shende, After my plesawns. So gret of myth is my pousté, Alle thyng xal be wrowth be me, I am oo God in personys thre, Knyt in oo substawns.

I am the trewe trenyté, Here walkyng in this wone; Thre personys myself I se, Lokyn in me God alone. I am the ffadyr of powsté, My Sone with me gynnyth gon, My Gost is grace in magesté, Weldyth welthe up in hevyn tron. O God thre I calle, I a fadyr of myth, My sone kepyth ryth, My gost hath lyth, And grace with alle.